Braai & oornagslaai | Tuis
Braai & oornagslaai
'n Varktjoppie oor die kole is 'n Suid-Afrikaanse instelling en saam met ons retro-oornagslaai (nes Ma dit gemaak het) gaan jou Braaidagvieringe feestelik wees!
Braaityd: Hang af hoe groot jou tjops en hoe warm jou vuur is
6 dikgesnyde varkbraaitjops (rib- of lendevleis aan die been)
Maldonsout en varsgemaalde swartpeper na smaak
'n groot knyp gedroogde Italiaanse kruie
sowat 10 ml gerookte paprika (of na smaak)
sap van ½ suurlemoen (opsioneel)
sowat 30 ml heuning
15-20 ml korrelmosterd
'n ruim knypie gekapte roosmaryn
1. Maak seker die tjops is sonder die swoerd en sny oortollige vet ook af sodat daar net 'n dun lagie aan is. Geur die vleis goed met sout, peper, 'n strooisel kruie en genoeg gerookte paprika om indruk te maak. Jy kan soet paprika ook gebruik as jy verkies – dit gee pragtige kleur en geur aan die vleis.
2. Vryf dan 'n lagie olyfolie oor die vleis en 'n drukkie suurlemoensap as jy wil. Laat die tjops in die braaibak marineer terwyl jy die vuur aansteek. Jy het matig warm kole nodig.
3. Braai die tjops redelik stadig oor die kole totdat hulle mooi begin karamelliseer. Die presiese tyd gaan afhang van die grootte en vetinhoud van jou tjops, maar jy wil beslis nie die vleis droog en oorgaar hê nie. Skuif die tjoppies rond op jou rooster om seker te maak al die vleis kry ewe veel hitte en geniet maar iets koels in jou glas tussenin.
Wenk: As die tjops begin krul, gebruik 'n skerp kombuisskêr en knip insnydings deur die vetrand.
4. Klits die sousbestanddele saam, proe of daar nog iets kort en verf mildelik oor die vleis net voor dit reg is vir afhaal. Braai vir nog 'n minuut aan 'n kant. Jy wil die sous warm maak sonder om die vleis te skroei weens die hoë suikerinhoud van die heuning.
5. Haal die klewerige tjops van die kole af en laat rus vir minstens 10 minute in die braaibak. Smul dadelik!
Oornagslaai met spek en ertjies
Dié indrukwekkende slaai met al sy lagies is 'n retro-gunsteling, veral by 'n uithaal-en-wys- geleentheid. Voorsit is maklik, want die harde werk word die dag voor die makietie gedoen.
Voorbereiding: 10 minute, plus oornag
sowat 180 g bros blaarslaai, gesnipper
200 g klein murgpampoentjies, gekap
300 ml bevrore ertjies
30 ml ligbruinsuiker
350 ml romerige mayonnaise
4-6 gekookte eiers, afgedop en gerasper
200 g spek, gesnipper en brosgebraai
1. Meng die blaarslaai, sprietuie en pietersielie en skep dit onderin 'n mooi glasbak. Rangskik nou 'n laag murgpampoentjies oor, dan seldery, gevolg deur die soetrissie.
2. Strooi nou die ertjies – net so bevrore – in 'n eweredige laag bo-oor.
3. Strooi die suiker oor, gevolg deur 'n dik laag mayonnaise. Geur waar nodig tussen die lagies met sout en peper, en roer (afhangend van watter mayonnaise jy gebruik) 'n knippie rooipeper, knoffelpoeier en/of gedroogde kruie ook by, nes jy daarvan hou.
4. Strooi volgende die kaas oor, gevolg deur die eier en laaste die bros spek. Maak die slaai dig toe en bêre oornag in die yskas. Sit voor met 'n strooisel vars basilie saam met jou allemintige braaitjops!